Tekjublaðið: Verulegt launaskrið meðal forstjóra

Eftir að hafa verið svolitlir eftirbátar sjómanna síðustu tvö árin fara forstjórar núna fram úr þeim, samkvæmt nýju og sjóðheitu Tekjublaði Frjálsrar verslunar sem kom út í morgun og verður í sölu næsta hálfan mánuðinn. Í blaðinu eru birtar launatekjur yfir 3.500 einstaklinga á síðasta ári. Fjármagnstekjur eru þar ekki inni - en skv. ríkisskattstjóra var fjármagnstekjuskattur lagður á 44.990 einstaklinga á síðasta ári. Þegar horft er á launahækkanir hjá forstjórum og næstráðendum í fyrirtækjum vaknar sú spurning hvort þetta sé allt að fara í sömu vitleysuna og áður.

Efstu tvö hundruð forstjórarnir í einkageiranum hækkuðu að jafnaði um 300 þús. kr. á mánuði í fyrra eða úr 2,3 milljónum kr. á mánuði í 2,6 milljónir kr. Þetta er um 13% hækkun – en á sama tíma hækkaði launavísitalan á milli ára um 5,7%.

21 kona í hópi 200 efstu hjá forstjórum

Þá vekur athygli að aðeins 14 konur eru á meðal 100 efstu í flokki forstjóra og aðeins 21 í hópi 200 efstu í flokki forstjóra í einkafyrirtækjum – eða um 10%. Þær hafa hins vegar 2,9 milljónir kr. að jafnaði á mánuði borið saman við 2,6 milljónir kr. sem er meðaltalið fyrir hópinn.

Helstu niðurstöður Tekjublaðsins:

1. Launaskrið á meðal forstjóra landsins er áberandi. Þeir hækkuð um 300 þús. kr. að jafnaði á mánuði í fyrra – og um 400 þús. kr. á mánuði ef horft er til síðustu tveggja ára.

2. Aðeins 21 kona er í hópi 200 efstu forstjóranna. Meðallaun þeirra eru aðeins hærri en úrtaksins. En konur virðast enn eiga erfiðara með að komast í topp-forstjórastöður.

3. Sjómenn standa í stað að þessu sinni – en eru engu að síður með 2,5 milljónir kr. á mánuði. Forstjórarnir sigldu einfaldlega fram úr þeim.

4. Næstráðendur taka risastökk upp á við og hækka launatekjur tvö hundruð efstu í þeim flokki um 600 þús. kr. á mánuði og eru 2,2 milljónir kr. Þá er búið að sleppa næstráðendunum hjá Íslenskri erfðagreiningu sem skekkja þennan lista verulega. Með þá innanborðs í þessum útreikningum væri talan rúmar 2,6 milljónir kr. á mánuði og væri þessi hópur þar með sá tekjuhæsti – sem hlýtur að teljast harla óvenjulegt.

5. Tvö hundruð efstu í heilbrigðisgeiranum hækkuðu um hátt í 300 þús. kr. á mánuði á síðasta ári.

6. Sigmundur Davíð Gunnlaugsson forsætisráðherra var með 1.302 þús. kr. í launatekjur á mánuði á síðasta ári en forveri hans, Jóhanna Sigurðardóttir, var með 1.463 þús. kr. á mánuði á árinu 2012.

7. Alls 198 opinberir starfsmenn eru með hærri laun en forsætisráðherra, skv. Tekjublaðinu, borið saman við 125 sem voru hærri en fyrrverandi forsætisráðherra, Jóhanna Sigurðardóttir.

8. Alls 38 einstaklingar í flokki forstjóra í einkafyrirtækjum rjúfa 3 milljóna króna múrinn – og alls 34 næstráðendur.

9. Átta næstráðendur hjá Íslenskri erfðagreiningu voru með launatekjur á bilinu 7 til 14 milljónir kr. á mánuði í í fyrra.

10. Alls 286 forstjórar í einkafyrirtækjum eru með með meira en 1 milljón á mánuði en alls 387 næstráðendur og virðast laun millistjórnenda rokið upp á síðasta ári.

Ólafur Ragnar Grímsson, forseti Íslands, var með rúmar 2 milljónir á mánuði í fyrra. Sigmundur Davíð Gunnlaugsson forsætisráðherra var með 1,3 milljónir á mánuði. Katrín Jakobsdóttir, alþingismaður og formaður Vinstri grænna, var með hæstar tekjur alþingismanna eða 1,5 milljónir kr. á mánuði.

Davíð Oddsson, ritstjóri Morgunblaðsins, var með hæstu launatekjur á meðal fjölmiðlamanna, eða tæpar 3,3 milljónir kr. á mánuði. Ingileif Jónsdóttir, prófessor í ónæmisfræði við HÍ, var hæst í flokki skólamanna með um 7,2 milljónir kr. í launatekjur á mánuði í fyrra. Stefán Þór Ingvason, skipstjóri á Víði EA var hæstur í flokki sjómanna með 6 milljónir kr. á mánuði.

Tvö hundruð efstu í hverjum flokki:

Launatekjur á mánuði, skv. Tekjublöðum Frjálsrar verslunar

Tekjublað 2013 2014

Forstjórar 2,3 mkr. 2,6 mkr.

Sjómenn 2,5 mkr. 2,5 mkr.

Næstráðendur 1,6 mkr. 2,2 mkr.

Launatekjur á mánuði í þús. kr.

Tíu efstu í flokki forstjóra Í þús. kr.

Jakob Óskar Sigurðsson, forstj. Promens 11.496

Jón Guðmann Pétursson, fv. forstj. Hampiðjunnar 11.117

Guðbjörg Edda Eggertsd., fv. forstj. Actavis 10.402

Kári Stefánsson, forstj. Ísl. erfðagr. 9.762

Valur Ragnarsson, forstj. Actavis á Íslandi 8.809

Rannveig Rist, forstj. Rio Tinto Alcan á Íslandi 6.279

Grímur Karl Sæmundsen, forstj. Bláa Lónsins 6.187

Finnur Árnason, forstj. Haga 5.183

Árni Oddur Þórðarson, forstj. Marels 5.091

Árni Stefánsson, forstj. Húsasmiðjunnar 5.058

Tíu efstu í fjármálafyrirtækjum

Jakob Már Ásmundsson, forstj. Straums 7.200

Höskuldur H. Ólafsson, bankastj. Arion 4.011

Hannes Frímann Hrólfsson, forstj. Virðingar 3.670

Sigurður Atli Jónsson, forstj. MP-banka 3.531

Birna Einarsdóttir, bankastj. Íslandsb. 3.406

Kristján Óskarsson, rekstrarhagfr. 3.091

Tryggvi Björn Davíðsson, frkvstj. markaða Íslb. 2.999

Ragnhildur Geirsdóttir, frkvstj. rekstrarsv. Landsb. 2.959

Jóhannes Rúnar Jóhannsson, hrl., JP lögmenn 2.850

Haraldur Ingólfur Þórðarson, frkvstj. hjá Straumi 2.808

Tíu efstu í flokki næstráðenda

Kristján Vilhelmsson, frkvstj. útgerðasv. Samherja 17.725

Hákon Guðbjartsson, frkvstj. hjá Ísl. erfðagr. 14.119

Chung Tung Augustine Kong, Ísl. efðagr. 13.969

Daníel Fannar Guðbjartsson, tölfr. Ísl. erfðagr. 13.817

Jóhann Hjartarson, hdl., Ísl. erfðagr. 13.617

Unnur Þorsteinsd., forstm. hjá Ísl. erfðagr. 13.165

Gísli Másson, Ísl. erfðagr. 12.694

Þórir Haraldsson, hdl., Ísl. erfðagr. 7.632

Guðmar Þorleifsson, Ísl. erfðagr. 6.829

Sigsteinn Grétarsson, aðstoðarforstj. Marels 5.486